\NormalFont\ShortTitle{Rut}

{\MT RUT-GARDA

\par }{\MTB RUT

\par }{\IMTB GEBE-SOGLENAID

\par }{\IMT Garda-nug

\par }{\IP {\IT{Rut-Garda.}} We-gardagine, bunagwa-Moabʼgined-Rutʼye-nugadgi bur sunmaklenaid. Rutʼde, Israel-dulesulid. We-garda iba-bulegangine, degi, Israel-dulemar-igar-nabomalad-ibagangine narmaklesad.

\par }{\IS Rut-Gardagi weyob sunmaklenaid

\par }{\IP Noemí wisgunonikid, Bab-Jehová e-dulamargi nued binsanoniye, ukud-dummad-naid bergusye, degi, Bab-Jehová mas-bukib ukdeeye. Noemí Judá-yarse gannar aligusad. Noemí, Rutʼbogwa Belén-neggweburgi gudii gusadgi sunmaklenaid.

\par }{\IP We-gardagine, weyob ilemakar sunmaklenaid:

\par }{\IO 1. Elimelec e-gwenadmala Moab-yargi maigusmalad (1:1-5).

\par }{\IO 2. Noemí, e-bala-Rutʼbogwa, gannar Belén-neggweburse nonikid (1:6-22).

\par }{\IO 3. Rut, Booz-nainugi-gudiid (2:1-23).

\par }{\IO 4. Booz, Rut-nikubi gualid (3:1-18).

\par }{\IO 5. Booz, Rut-nikunonikid (4:1-17).

\par }{\IO 6. David-e-dadgan (4:18-22).

\par }{\IP Be itogua.



\par }{\MS 1. ELIMELEC E-GWENADMALA MOAB-YARGI MAIGUSMALAD

\par }\ChapOne{1}{\MR (1:1-5)

\par }{\SH Noemí gudii-gusad-igar
\par }
{\PP \VerseOne{1}Deunni, igar-nabomalad-dummagan Israel-yar-semamaid-ibagangi, ukud-dummad Judá-yargi nagunonikid. Agala, dule-gwensak Judá-yargined Belén-neggweburgined, na e-ome, degi, e-masmala-warbogwadmala Moab-yarse nadegusmalad.

\VS{2}A-dule, Elimelec nugad. E-omedi, Noemí. E-machi-wargwen Mahlón-nugad, baiddi Quelión-nugmogad. A-dulemar, Efrata-dulemalad, Belén-neggweburginmaladid. A-neggwebur Judá-yargi-siid. Wemar, Moab-yarse modapmargua, agi megidapmalad.


\par }{\PP \VS{3}Agi, Noemí-e-sui-Elimelec burgwenonikid. Geb Noemí e-sui-sorba na e-masmala-warbogwadmala wargwen besmalad.

\VS{4}We-masmala-ebogwad Moabʼgined ome-nikunonimalad. Gwensak, Orfaʼye-nugad, baiddi Rut-nugmogad. Geb Mahlón, degi, Quelión birgambe (10) ome-nika-gudii gusmalad. Agi, burgwenonimarmogad.

\VS{5}Degisoggu, Noemí na e-bendaked-sate gunonisunnad, ei-sui burgwis, degi, ei-masmala burgwisbar.


\par }{\MS 2. NOEMÍ, E-BALA-RUTʼBOGWA, GANNAR BELÉN-NEGGWEBURSE NONIKID

\par }{\MR (1:6-22)

\par }{\PP \VS{6}Degine, Noemí wisgunonikid, Bab-Jehová e-dulemargi nued binsanoniye, ukud-dummad-naid bergusye, Bab-Jehová mas-bukib ukdeeye. Geb degidbali, Noemí e-balamarmala, Moab-yargi-mai armarsunnad.

\VS{7}Degisoggu, Noemí, degi, e-balamarmala Moab-yargi-e-neggi noargusmalad. Na e-warbaa Judá-yarse nagab nadegusmalad.


\par }{\PP \VS{8}Geb degine, Noemí igarba-nadapgua, e-balamarga sogded:

\par }{\PP —¡Na bemar gannar be-nangan-negse namalo! Ar igi bemar dule-burgwismalad na be wiledaksamala, degine, igi be wile an-daksamarmoga, bitigi deyob Bab-Dummad wile-bemar-dakmogana gadin.

\VS{9}Bitigi Bab-Jehová gannar-sui-nikuega bemar-imaksana gadin, adi, bemar neguya-nuedgi wergudii-gumalagar.

\par }{\PP Geb degine, Noemí, na-e-balamar-wagar usad, adi, sogegar, degimaloye. Geb agi, e-balamar bela-bela bodmalad.

\VS{10}Degine, geb Noemíʼga sogdemalad:

\par }{\PP —Anmar beba be-dulemarse namarmogoed.


\par }{\PP \VS{11}Noemí gannar amarga sogded:

\par }{\PP —Na be-negse be namala. ¿Ar ibiga be anba namalosunna? ¿Ar ande gannar mimmigan-nikubalosi, be-suimarga gumalagar? Ar geg deyob gued.

\VS{12}Bunamala, gannar be namala. An seredgus, an sui-bar-nikuosulid. Ar amba an bemarga sogdibe: ‘An emi-mutikidba sui-nikuoye, an mimmigan-nikubaloye,’

\VS{13}¿ar bemarde, we-masmala-dunguedse abitomalosi? ¿Ar amar-ular, bemarde suisuli gudii gumalosi? Suli, geg bemar deyob gudii gumalad. Ar an bur bule bemarba nunmaked itonaid, ar Bab-Jehová bela-bela angi yolenaid.


\par }{\PP \VS{14}Degine, e-balagan gannar bela-bela bodmarbalid. Geb Orfa e-saka-wagar napi-usad, adi, ega sogegar, degimaloye. Rutʼdi e-sakagi-bangubisulidba besad.

\VS{15}Agi, Noemí Rutʼga sogded:

\par }{\PP —Be-aisu-omega-gusadba be namoga, ar edi e-dulemarse naded, e-bab-dummaganmarse naded. Eba be namoga. 

\par }{\PP \VS{16}Rut ega sogded:

\par }{\Q —¡Mer be anga soge, an be-mete naye,

\par }{\QB be angi banguye!

\par }{\Q Ar bia be nadesogele, an beba naoed,

\par }{\QB ar bia be megidapoe, agi an megidapmogoed.

\par }{\Q Ar be-dulemar, an-dulemarga gumogoed.

\par }{\QB Ar be-Bab-Dummad, an-Bab-Dummadga gumogoed.


\par }{\Q \VS{17}Ar bia be burgoe, agi an burgwemogoed,

\par }{\QB agi an diglemogoed.

\par }{\Q Ar unnila burgwedsega anmar na bangudmaloed.

\par }{\QB Ar degisulile, bitigi Bab-Jehová sabsur an-odurdaksunnana gadin.


\par }{\PP \VS{18}Noemí deyob dakdegua, Rut eba nue-naye soge, agi, bar ega akar-sogsasulid.


\par }{\PP \VS{19}Degine, geb Noemí, Rutʼbogwa nadmarsunnad, geb deyob Belén-neggweburse nonimalad.

\par }{\PP Belén-neggweburse nonimargua, bela dulemar-aginmalad geger dakdemalad, geb sogdemalad:

\par }{\PP —¿Wede, Noemíʼsursi?


\par }{\PP \VS{20}Geb Noemí amar-abin sogded:

\par }{\PP —Mer bar Noemíʼye be an-bimalo, ar Bab-Dummad-Bela-Gangued-Nikad nunmaked-dummad anga uksasoggu, a-ular, be an-bimarsunno, Maraʼye.


\par }{\Q \VS{21}An bela-ibmar-nika nadegusanad.

\par }{\QB Emisgindi, aka Bab-Jehová, ibmar-sate gannar an-obirisad.

\par }{\Q Ar Bab-Jehová-sogedba-gusad,

\par }{\QB degisoggu, ¿ibiga Noemíʼye anse bar gormalosunna?

\par }{\Q Ar emisgindi, Bab-Jehová sabsur an-odurdaksad.

\par }{\QB Ar Bab-Dummad-Bela-Gangued-Nikad boni-dummad angi barminonikid.


\par }{\PP \VS{22}Deyob Noemí, e-bala-Rutʼmala Moab-akale, Belén-neggweburse nonimalad. Deunni, orosgisaar-dakleged-cebada gebe-weleded, a-ibagangi nonimalad.




\par }{\MS 3. RUT, BOOZ-NAINUGI-GUDIID

\par }\Chap{2}{\MR (2:1-23)

\par }{\SH Rut, Booz-mag-dake gunonikid
\par }
{\PP \VerseOne{1}Noemí-e-sui-Elimelec-e-gwenad Boozʼye nugad. Boozʼde dule-nug-nikadid, degi, dule-ibmar-ibedid.


\par }{\PP \VS{2}Ibagwengi, Rut-Moabʼgined, Noemíʼga sogded:

\par }{\PP —An bese wilesagwa egisdo, sapurba naega wis be an-imaksana gadindo. Abakar nabir wile an-dakarmalale, dulemar-orosgisaar-dakleged-cebada-wenanaid-sorba sar-sargwen-bapatemamaid an weenaega.

\par }{\PP Geb Noemí ega sogded:

\par }{\PP —Eye. Bunagwa, be nae.


\par }{\PP \VS{3}Rut nadsundo. Geb nainuse modapgua, dulemar-cebada-wenanaid-sorba weenai gussundo. A-nainu dakleardo, Boozʼgadi. Boozʼde Elimelec-e-gwenadid.


\par }{\PP \VS{4}Agi, geb Booz, Belén-neggwebur-akar dule-ega-arbamaladse nonikid. Geb Booz dule-ega-arbamaladga sogded:

\par }{\PP —Bab-Jehová beba gudimalana gadin.

\par }{\PP Geb dule-ega-arbamalad sogdemarmogad:

\par }{\PP —Bab-Jehová be-bendakmogana gadin.


\par }{\PP \VS{5}Booz, ega-arbamalad-dummadse, Rut-egichided:

\par }{\PP —¿We, doa-bunagwa?


\par }{\PP \VS{6}Arbamalad-dummad abin-sogded:

\par }{\PP —We-bunagwa, Moabʼginedid, Noemíʼba Moab-akar danikid.

\VS{7}We-bunagwa wilesagwa wegii anga sogsagusad: ‘An bese wilesagwa egisye, wis be cebada-sar-sargwen-babatismamaid-weega an-imakena gadinye, be-sordamar-sorba an weenai guegarye.’ Geb agi arbadsundo. Emide, bunagwa wakdar-akar gunaid, neg-bipise unnila iche obunno danikid.


\par }{\PP \VS{8}Geb Booz Rutʼga sogded:

\par }{\PP —Bunagwa, nue an-itogo: An bega sogo, mer dule-baid-nainuse cebada-sar-sargwen-babatismamaid weenao. Mer bangubalo. Wegi anga-omegan-arbamalad-walik be gunai guo. Melle eba be beo.

\VS{9}Anga-machergan-arbamalad cebada-wenanaidba, nue be atako. Omeganba be namogo. Emisgindi, anga-arbamaladga an sogsad: ‘Mer we-bunagwase gole-gole damaloye.’ Uku-uku be itoalile, dii bormomargi-siidse be gobnao, anga-arbamalad-siisadse.


\par }{\PP \VS{10}Geb Rut Booz-abin napase wagar dulluu imaksagua, ega sogded:

\par }{\PP —¿Ibiga angi be nued-gusa? An weginedsulin-inigwele, nued be an-daksad.


\par }{\PP \VS{11}Booz Rut-abin sogded:

\par }{\PP —An wisgusad, be-sui-burgwisad-sorba, igi be-saka-Noemíʼgi be nued gusa. Deginbali, be-babganse bar be nadsurbalid, be-yar-gwalulesadse. Aka be dulemar-gwapidse nonikid, gwen be dulemar-dakdisulidse.

\VS{12}Bab-Jehová bega ibmar-buged ukena gadin. We-ibmar Israel-e-Bab-Dummad-Jehová-nuggine be abingaoed. A-Bab-Dummadgi be bendakleged amis gusad.


\par }{\PP \VS{13}Geb Rut, Boozʼga sogded:

\par }{\PP —Dummad, amba be nued an-dakdii-guena gadin. An be-maisur-inigwele, be-sabgued nue be anse oyosad. Be weligwar an-imaked, nue-ulubse be an-ebusdo.


\par }{\PP \VS{14}Masgulleged-wachi-mosgu, Booz Rutʼse gochad, ega sogded:

\par }{\PP —Wegi be sige. Madu be sue. Vino-gagbidgi be madu owardikue.

\par }{\PP Degi, Rut arbamalad-walik sigwisgua, Booz ega cebada-yoaled uksad. Degi, nue-immelesgu, mas amba obichad.

\VS{15}Degi Rut, orosgisaar-dakleged-cebada gannar weenadbalid. Geb agi, Booz dule-ega-arbamaladga sogded:

\par }{\PP —Rut, cebada-duk-dukgwenad-abargi cebada-weenaimogale, mer obingegsamalo.

\VS{16}Bemar bular-bular-wenanaid wis egwanmai-egwanmai samalo, adi, Rut bemar-sorba bur bule weegarmo. Mer ega akar-sogmalo.


\par }{\PP \VS{17}Rut, neg-nue-sedosadse orosgisaar-dakleged-cebada weenai gusad. Geb e-uka misbalid. Nibir-durbo-gakabake (44) ega gusad.

\VS{18}Geb Rut neggweburse nadgu, cebada sesad. Geb Noemí, e-bala cebada-senonikid bela daksad. Geb Rut cebada-mas-guchagu, e-sakaga gwabgusad uksad.


\par }{\PP \VS{19}Geb e-saka ega sogded:

\par }{\PP —¿Be bia arbaapi? ¿Bia cebada ichesur be wesa? Bab-Dummad a-dule-bendakena gadin, dule-begi-nued-binsasad.

\par }{\PP Rut e-sakaga bela sogsad, doa-nainugi arbasa. Ega sogded:

\par }{\PP —Emi-ibagi, dule-e-nainugi-an-arbasad, Boozʼye nugad.


\par }{\PP \VS{20}Geb Noemí e-balaga sogded:

\par }{\PP —Bab-Jehová a-dule-bendakena gadin. Bab-Jehová wile emi-ibagi anmar-dulamalad-daksad. Bab anmar-idu-dule-burgwismalad amba deyob daksabalid. Emisgindi, we-dule anmar-gwenad-bur-walikagwadid. Aga anmar-bendakoye igar-maid.


\par }{\PP \VS{21}Degi, Rut-Moabʼgined, Noemíʼga sogded:

\par }{\PP —Anga sogsabardo: ‘Anga-arbamaladba be arbadii guoye, orosgisaar-dakleged-cebada-weleged berguedseye.’


\par }{\PP \VS{22}Noemí, e-bala-abin sogded:

\par }{\PP —Bunagwa, bur-nued an dakdo, be bunamala-Boozʼga-arbamaladba beed, mer dule-baid-e-nainuse be naega, adi, melle be naibi-itogega.


\par }{\PP \VS{23}Rut, Boozʼga-arbamaladba alamaknai gussundo, cebada-weleged, degi, orosgi-dakleged-trigo-weleged bergusadse. Degii e-saka-ebo na gudii-gudsunnad.




\par }{\MS 4. BOOZ, RUT-NIKUBI GUALID

\par }\Chap{3}{\MR (3:1-18)

\par }{\SH Booz Rutʼbogwa na nikumalaga ebo-igar amiarmalad
\par }
{\PP \VerseOne{1}Ibagwengi, Noemí, Rutʼga sogded:

\par }{\PP —Bunagwa, an bega sui-amiergeboed, adi, neguyagi be nued gudii-guegar.

\VS{2}We-Boozʼye-nugadga omegan-arbamalad-abargi be arbanai-gusadi, a-dule, anmar-gwenadid. Emide Booz, we-mutikidba cebada-omukuleged-negse naoed, cebada-egwanaegar.

\VS{3}Degisoggu, an bega soged: Be nue obo, be-san-wawadik be sao, be-mor-bur-nued be yoo. Geb cebada-omukuleged-neg-siidse be nao. Degi-inigwele, mer Booz-be-daked be imako. Yoo gobed-obeloged-iduar, degi, masgunned-obeloged-iduar, be-dakega be imakosulid.

\VS{4}Booz-gabsokalir, nue be dako, bia megoe. Degine, geb be asik nao, e-nag-atualed be egao, e-dukuba be megoed. Degine, geb e-sunnad bega sogoed, ibu be imakergeboe.


\par }{\PP \VS{5}Rut, Noemí-abin sogded:

\par }{\PP —Be-anga-ibmar-sogsad, bela an imakoed.


\par }{\PP \VS{6}Geb agi Rut, sapurba cebada-omukuleged-neg-siidse nadegusad. E-saka-ega-bela-ibmar-sogsad imaksad.


\par }{\PP \VS{7}Booz gobsagua, degi, mas-guchabargua, yeer-itonaded. Degine, geb cebada-bukwad-daksik gabnaded. A-sorba, Rut Booz-maidsik binnasdikii danigusad. Degi, Rut Booz-e-nag-atualed egasad, geb e-nag-dukuba megisad.

\VS{8}Neg-gabigwengusgua, Booz ataas-naded. Aibitegua, ome e-nag-dukusik-mai dakalid.

\VS{9}Geb Booz ese egisded:

\par }{\PP —¿Be doa?

\par }{\PP Rut abin-sogded:

\par }{\PP —Ani, an Rut, be-maiga-gudiidi. Be an-gwenad-walikagwad-gusoggu, be an-bendakergebed. A-ulale, be an-nikued an be-abedo.


\par }{\PP \VS{10}Booz, Rutʼga sogded:

\par }{\PP —Bunagwa, Bab-Jehová be-bendakena gadin. Be we-ibmar-imaksadi, be ibmar-iduar-imaksadba bur bule nued be imaksad. Ar be-suiga guega dule-sapingwagwad be amiapi-wilubbinad, dule-mani-ibeddibe, igi mani-suliddibe. Emide, be deyob imaksasulid.

\VS{11}Degisoggu, bunagwa, mer be dobguo. Be-sogedba an imakoed. Ar dulemar-an-neggweburginmalad bela be-wismalad, be ome-innikigwadid.

\VS{12}Ar an be-gwenad-walikagwad-guendo nabir-be-bendakegar, degi-inigwele, dule-baid anba-bur bule-walikagwad gudibalid.

\VS{13}Emi-mutik be wegi gabgwelo. Neg-oibosar, gwenad-anba-bur-walikagwad be-bendakye-sogele, ar deyob guodo. Ar degisulile, Bab-Jehová-asabin ise-sogar an bega soged, ani, an igar-maidba be-bendakoed. Emisgindi, wegi be gabgwersunno, neg-oibogedse.


\par }{\PP \VS{14}Rut a-mutiki Booz-nag-duksik gabidsunnad. Geb bolegoedbali, amba negsichi-sichigwadgi, dulemar-ataked-idu, Rut gwisgusad. Ar ade, Booz sogsa gusad: “Dulemar wisguosulid, cebada-omukuleged-negse ome-gwensak-arbid.”

\VS{15}Degi, Booz Rutʼga sogded:

\par }{\PP —Mor-dummad be unge.

\par }{\PP Rut mor-dummad nue-nallaa gasgua, Booz ega cebada nibir-dulabo-gakambe (50) urbisad. Geb Booz Rut-yargangi cebada-nasiksad. Agi Rut, neggweburse mor-dummadgi dukwaa cebada-sealid.


\par }{\PP \VS{16}Rut e-saka-negse nonigua, e-saka ese egichialid:

\par }{\PP —Bunagwa, degite, ¿igi be gude?

\par }{\PP Rut e-sakaga bela sogsad, igi e-gwenad-walikagwad-Booz ega ibmar imaksa.

\VS{17}Geb a-ukinbali, Rut sogdebalid:

\par }{\PP —Anga cebada nibir-dulabo-gakambe (50) uksabalid. Ar anga sogsad: ‘Be-saka-negse mer ibmar-sedsuli gannar aibiroye.’


\par }{\PP \VS{18}Geb Noemí, Rutʼga sogded:

\par }{\PP —Bunagwa, be abitogwelo, igi neg-gudodibe. Ar ade, Booz belagwa gudiosulid, igar-nudakedse indakoed.




\par }{\MS 5. BOOZ, RUT-NIKUNONIKID

\par }\Chap{4}{\MR (4:1-17)

\par }{\SH Booz Rut-nikusad
\par }
{\PP \VerseOne{1}Degidgine, geb Booz neggwebur-yawagakse signonikid. Booz agi-sii, e-gwenad-bur-walikagwad-obarisad-nadapi dakalid. Geb ese gochad, ega sogded:

\par }{\PP —Mesad, dage. Wegi be siggwer.

\par }{\PP Geb e-mesad ese nonikid, agi signonikid.


\par }{\PP \VS{2}Degine, Booz, dador-neggweburginmalad-warambese (10) yog-gollar imaksad, ega sogded:

\par }{\PP —Wegi be sigmargwer.

\par }{\PP Geb wemar sigismarmogad.

\VS{3}Agi Booz e-gwenad-walikagwadga sogded:

\par }{\PP —Noemí Moab-yargi-mai-nonikidi, anmar-gwenad-Elimelec-nainuga-gusad uksokalid.

\VS{4}An binsasdo, an bega sogoye, abakale be nainu bakbiele. Ar degiile, we-dulemar-be-dakbukwad-wagab, degine, girmar-dummagan-bukwad-wagab be bakodo. Ar be bakbisulile, anga be sogo, an wisguegar. Ar be gwenad-Elimelec-bur-walikagwadsoggu, igar-maidba nainu be bakergebed. Geb be-sorbali, ani, an danimogad, nabir-nainu-baked.

\par }{\PP Geb e-gwenad-walikagwad sogded:

\par }{\PP —An bakoe.


\par }{\PP \VS{5}Degi, Booz ega sogdebalid:

\par }{\PP —Ar Noemíʼse be nainu-bakyesogele, Rut Moabʼgined, e-ibe-sui-burgwisad be nikubalirgebed, adi, e-sui-burgwisad-e-nug mer berguegar, degine, e-nainumar amba a-nuggi naigubaligar.


\par }{\PP \VS{6}Gwenad-walikagwad degi-itosgua, Boozʼga sogded:

\par }{\PP —Degiirdi, an nainu bar bakosuli. Ar an baksale, an ibmar-nikad ani oichogo-itole. Be, bur be bake, an bega urmaksundo. Andi geg gued.


\par }{\PP \VS{7}A-ibagangine, Israel-yargi gusgu igar-maid, dule-wargwen e-mesad-nainu-bakegala, igi dule-baidbo igar mesbiele, dule-wargwenad, na e-nag-uka dule-baidga ukoye, igar-maidba. Deyobi na igar-mesismalad magar-daklenonikoed.

\VS{8}Degisoggu, Booz-e-gwenad Boozʼga sogdesundo:

\par }{\PP —Be, be nainu-baksunna.

\par }{\PP Geb e-gwenad Boozʼga nag-uka uksasunnad.


\par }{\PP \VS{9}Degi, Booz dadormar-e-ambe (10) bukwadga, degi, dulemar-baigan-bukwadga sogded:

\par }{\PP —Bemar-bergwable-bukwad an-barsogega-gumarsunno. An Noemíʼse bela Elimelec-e-nainuga-gusad, Quelión-e-nainuga gusad, deginbali, Mahlón-e-nainuga gusad baksunnoed.

\VS{10}Deginbali, bemar an-barsogega-gumalad, Rut Moabʼgined, Mahlón-e-omega gusad an nikubaloed, adi, e-sui-burgwisad-e-nug, mer elilegegar, degine, e-nainumar mer e-gwenadgan-abargi, degi, neggweburgi yogguegar. Bemar we-igar-sogega gumarsunnad.


\par }{\PP \VS{11}Bela dadormar-e-ambegid (10), degi, dulemar-bukwamalad gotemalad:

\par }{\PP —Eye, anmar be-dakbukwamalad.

\par }{\PI ”Bitigi Bab-Jehová, we-ome-Rut be-neggi-gwisguoedi, Raquelʼyob, degi, Leaʼyob imaksamogana gadin. Ar we-omegangi Israel-dulemar danimalad.

\par }{\PI ”Be Efrata-dulemar-abargi dule-dummadga guena gadin, degi, Belén-neggweburgi dule-nug-nikadga gubalina gadin.


\par }{\PI \VS{12}”Bitigi be we-ome-nikusadbali, Bab-Jehová, bega mimmigan-bukidar-ukena gadin, igi Fares Judá-machi na e-nan-Tamarʼga wagan-nikusa.”

\par }{\PP Judá Tamarʼga Fares-baksad.


\par }{\PP \VS{13}Deyobi, geb Booz, Rut-nikunonisunnad. Geb Booz na e-ome-Rutʼse gochagua, Bab-Jehová-sogedba Rut gurgin-nikunonikid. Geb Rut machigwa nikunonikid.


\par }{\PP \VS{14}Mimmi-gwalulesad-nukad Noemíʼga omegan sognanai-guarmalad: “Bab-Jehová-e-nug-dummarba-gusun, ar emi-ibagi wagwa bega uksad, adi, be-bendakdii guegar. Be-wagwa Israel-yargi nug-dummarba-nika megnonikoed.

\VS{15}We-mimmi weligwar-gudii be-imakoed, deginbali, be-sered-ugakgi be-bendakdii gubaloed, ar be-bala bela-bela-be-sabgued machi-nikusad. We-balade masmala-gugle (7) nikuedba bur bule bega ibnuedga gued.”


\par }{\PP \VS{16}Degine, Noemí, goe-machi-susad, geb, na e-nukugi mesnonisunnad. Deyobi, muu-Noemí na e-wagwa-akwedii gualid.

\VS{17}Neg-dikarba-mamaid mimmi-dakarmargua, sogdemalad: “¡Noemíʼga goe-machi gwalulesye!”

\par }{\PP Geb a-dulemar mimmi-onuggusmalad, Obedʼye. We-Obed, Isaí-e-babad, degi, Isaí David-e-babad.


\par }{\MS 6. DAVID-E-DADGAN

\par }{\MR (4:18-22)

\par }{\PP \VS{18}Wemar, Fares-e-waganad:

\par }{\QB Fares, Hezrón-e-babad.


\par }{\QB \VS{19}Hezrón, Ram-e-babad.

\par }{\QB Ram, Aminadab-e-babad.


\par }{\QB \VS{20}Aminadab, Naasón-e-babad.

\par }{\QB Naasón, Salmón-e-babad.


\par }{\QB \VS{21}Salmón, Booz-e-babad.

\par }{\QB Booz, Obed-e-babad.


\par }{\QB \VS{22}Obed, Isaí-e-babad.

\par }{\QB Isaí, David-e-babad.

\par }